Gheorghe Stanciu s-a stins din viață pe data de 29 februarie 2024, la Constanța, la vârsta de 73 de ani.
Născut la Galați, acesta și-a început studiile muzicale în cadrul Liceului de Muzică, apoi a urmat cursurile Conservatorului de Muzică din Iași, la secția Pedagogie-violoncel și Compoziție muzicală-dirijat orchestră.
A studiat cu nume de referință ale baghetei, precum Ion Baciu și Sergiu Celibidache, desăvârșindu-se în arta dirijorală.
În 1976, se stabilește la Constanța, la Teatrul Liric, unde începe o strălucită carieră dirijorală în muzica de operă și balet.
Vestea tristă a fost anunțată de Opera Națională Română Iași, care a postat un mesaj pe Facebook.
"Am aflat cu mare întristare vestea mutării în veșnicie a maestrului Gheorghe Stanciu.
Dirijorul Gheorghe Stanciu a strălucit pe scenele internaționale, ducând faima artei dirijorale românești peste hotare.
Amintim aici câteva repere din cariera sa: la Roma a dirijat mai multe spectacole cu baletul "Spărgătorul de nuci" de P.I. Ceaikovski, în interpretarea unui colectiv al renumitului Teatrul Balșoi din Moscova și tot aici, patru producții grandioase de Tosca.
În 2001, a fost invitat să dirijeze la Vatican, într-un concert grandios. A susținut lungi și dificile turnee în Anglia, cu opera "Aida" și alte titluri de referință din repertoriul de operă.
La Opera din Iași, maestrul Stanciu a dirijat numerose titluri de operă și balet și a fost distins în anul 2015 cu "Premiul pentru întreaga activitate", la Gala Premiilor Operelor Naționale, ediția a III-a.
Colectivul Operei ieșene transmite sincere condoleanțe familiei! Dumnezeu să-l odihnească în pace!", este mesajul transmis de Opera Națională Română Iași.